ΓΡΑΠΤΗ ΕΡΩΤΗΣΗ E-3348/98

υποβολή: Ernesto Caccavale (UPE) προς την Επιτροπή

(16 Νοεμβρίου 1998)

Θέμα: Υποψίες ανωμαλιών στο πλαίσιο του σχεδίου εξυγίανσης της Banco di Napoli

Η Ευρωπαϊκή Επιτροπή τάχθηκε πρόσφατα υπέρ του σχεδίου αναδιάρθρωσης και ιδιωτικοποίησης της Banco di Napoli, εγκρίνοντας τις προβλεπόμενες από την ιταλική κυβέρνηση ενισχύσεις και τη συγχώνευση του ιδρύματος αυτού της Napoli με τη Banca Nazionale del Lavoro (BNL). Βάσει πληροφοριών που παρέχει ο τύπος, μπορούμε ευλόγως να θεωρήσουμε ότι ο κ. Van Miert, ο αρμόδιος για τον ανταγωνισμό Επίτροπος, επέβαλε στη Banco di Napoli την εκχώρηση ή το κλείσιμο 18 υποκαταστημάτων έως το τέλος του 1998. Επίσης, υπάρχουν βάσιμοι λόγοι να πιστεύουμε ότι οι εθνικές ενισχύσεις καθώς και οι ευρωπαϊκές ενισχύσεις - στο πλαίσιο της δραστηριότητας του Ευρωπαϊκού Κοινωνικού Ταμείου - που προορίζοντο αρχικά για μαθήματα επαγγελματικής κατάρτισης χρησιμοποιήθηκαν, αντίθετα, για την πραγματοποίηση προσλήψεων. Υπενθυμίζεται σχετικώς ότι πρόσφατα η Ευρωπαϊκή Επιτροπή κίνησε διαδικασία για παράβαση κατά των ιταλικών ταχυδρομείων για ανωμαλίες του ίδιου τύπου.

Ζητείται, επομένως, από την Επιτροπή:

- να ελέγξει την ακρίβεια των ανωτέρω πληροφοριών;

- να δηλώσει αν θεωρεί ότι υπάρχουν βάσιμες αιτίες που δικαιολογούν την κίνηση διαδικασίας για παράβαση κατά του Ιταλικού Κράτους λόγω αντικανονικής χρησιμοποίησης ευρωπαϊκών πόρων που προορίζονταν για την επαγγελματική κατάρτιση για τη σύναψη συμβάσεων πρόσληψης;

- να δηλώσει, τέλος, αν δεν θεωρεί αρκετά δυσμενές το αίτημα για πρόσθετες θυσίες από τη Banco di Napoli, όπως το κλείσιμο ορισμένων υποκαταστημάτων της, γεγονός που θα έχει σαν άμεση συνέπεια την εξασθένιση της επισφαλούς ήδη δομής του ιδρύματος και την επιδείνωση της κατάστασης των περισσότερων εκτεθειμένων υπαλλήλων της, σε περιοχές που δοκιμάζονται ήδη σοβαρά από το κοινωνικό πρόβλημα της ανεργίας.

Απάντηση του κ. Flynn εξ' ονόματος της Επιτροπής

(12 Φεβρουαρίου 1999)

Τα μέτρα παροχής ενίσχυσης που χορήγησε η Ιταλία στην τράπεζα Banco di Napoli και το αντικείμενο της απόφασης της Επιτροπής της 29ης Ιουλίου 1998 επέφεραν πλεονεκτήματα στην τράπεζα και είχαν ως συνέπεια τη νόθευση του ανταγωνισμού στον τραπεζικό τομέα. Η Banco di Napoli αντιμετώπισε σημαντικές απώλειες λόγω της ανεπαρκούς διοίκησής της και μιας άκρως ριψοκίνδυνης διαχείρισης. Αυτές οι απώλειες οδήγησαν το κράτος να λάβει βοηθητικά μέτρα για να απομονώσει το σύνολο του ενεργητικού μέσω μιας διάρθρωσης διαμερισμού (SGA) και να διοχετεύσει πρόσθετους ίδιους πόρους για να επιτρέψει στην Banco di Napoli να ανταποκριθεί στους κανονιστικούς όρους φερεγγυότητας. Έάν δεν υπήρχε κρατική παρέμβαση η τράπεζα, ως αυτόνομο ίδρυμα, θα είχε εξαφανιστεί από την αγορά.

Συνεπώς οι απαιτήσεις υποκατάστασης της Επιτροπής σύμφωνα με τους κανονισμούς στον τομέα της κρατικής ενίσχυσης, αποτελούν μεν μια πρόσθετη θυσία, πρέπει όμως να θεωρηθούν ως αντισταθμιστικά μέτρα για να μειωθεί η νοθευτική επίδραση της ενίσχυσης. Πράγματι, αν η κρατική ενίσχυση δεν συνοδεύεται από απαιτήσεις υποκατάστασης που μειώνουν τις συνέπειες για τους ανταγωνιστές θα είχε ως μόνη συνέπεια τη μεταφορά των προβλημάτων προσαρμογής του τομέα, συμπεριλαμβανομένων και των προβλημάτων κοινωνικής φύσης, στους ανταγωνιστές.

Όσον αφορά την κατηγορία για ατασθαλίες στη διαχείριση των πόρων του Ευρωπαϊκού Κοινωνικού Ταμείου (ΕΚΤ), η Επιτροπή δεν έχει γνώση τέτοιων ατασθαλιών που αναφέρει το αξιότιμο μέλος του Κοινοβουλίου.

Η Επιτροπή και οι εθνικές αρχές διενεργούν τακτικούς ελέγχους στους τελικούς επωφελούμενος με στόχο να διαπιστώσουν την ορθότητα της διαχείρισης των πόρων του ΕΚΤ. Στην περίπτωση που διαπιστωθεί κάποια ατασθαλία η Επιτροπή και οι εθνικές αρχές αρχίζουν τις διαδικασίες που προβλέπονται από την ισχύουσα νομοθεσία με στόχο να επανακτηθούν οι χρησιμοποιηθέντες πόροι και να καταδιωχθούν οι υπεύθυνοι για τις ατασθαλίες αυτές.

Η Επιτροπή θα έλθει σε επαφή με τις εθνικές αρχές σχετικά με το θέμα αυτό